Alpensia Jumping Park

Alpensia Jumping Park er et skihoppanlegg i Pyeongchang i Sør-Korea. Det er en del av ski- og turistanlegget Alpensia Resort. Hoppanlegget har fem hoppbakker med størrelse K125 (HS142), K98 (HS109), K60 (HS66), K35 og K15. Hoppbakkene er utstyrt med flomlys og plastmatter slik at de kan brukes hele året. Sletta for de to største bakkene fungerer også som fotballbane. De to største bakkene ble brukt under vinter-OL 2018. Alpensia-anlegget er det ene av bare to skihoppanlegg av betydning i Sør-Korea. Det andre ligger i fylket Muju, lenger sør i landet. Hoppanlegget ble bygd mellom 2006 og 2008; første internasjonale renn var i sommer-kontinentalcupen i september 2009. Etter at FIS i 2017 justerte reglene for fastsettelse av K-punkt og bakkestørrelse, ble bakkestørrelsen i den største bakken økt fra 140 til 142 meter. Anerkjent bakkerekord i K125-bakken er 139,5 meter, satt av Stephan Leyhe (Tyskland) og Anže Lanišek (Slovenia) i verdenscupen i hopp 15. februar 2017. «Uoffisiell» rekord, gjort i kombinert eller på trening, er 142 meter, først gjort av Mario Seidl (Østerrike) i verdenscupen i kombinert 5. februar 2017, og deretter av Kamil Stoch (Polen) på trening 14. februar 2017 og Stefan Kraft (Østerrike) i prøveomgangen 15. februar 2017. Bakkerekord i K98-bakken er 113,5 meter, satt av Stefan Kraft (Østerrike) i kvalifiseringen til verdenscuprennet 16. februar 2017. Robert Johansson (Norge) og Andreas Wellinger (Tyskland) tangerte rekorden under normalbakkerennet i OL 10. februar 2018. Viktige renn Menn Kvinner Referanser Eksterne lenker (en) Alpensia Ski Jumping Stadium – kategori av bilder, video eller lyd på Commons Alpensia (koreansk)